Euroopan parlamentin ja neuvoston asetuksen (EU) N:o 1151/2012 53 artiklan 2 kohdan toisen alakohdan mukaisen, vähäisen muutoksen hyväksymistä koskevan hakemuksen perusteella muutetun yhtenäisen asiakirjan julkaiseminen

(2019/C 266/06)

Euroopan komissio on hyväksynyt tämän vähäisen muutoksen komission delegoidun asetuksen (EU) N:o 664/2014 (1) 6 artiklan 2 kohdan kolmannen alakohdan mukaisesti.

Tämä vähäisen muutoksen hyväksymistä koskeva hakemus julkaistaan komission DOOR-tietokannassa.

YHTENÄINEN ASIAKIRJA

”ACEITE DE LUCENA”

EU-nro: PDO-ES-0760-AM01-17.1.2019

SAN ( X ) SMM ( )

1. Nimi

”Aceite de Lucena”

2. Jäsenvaltio tai kolmas maa

Espanja

3. Maataloustuotteen tai elintarvikkeen kuvaus

3.1 Tuotelaji

Luokka 1.5. Rasvat (voi, margariini, öljyt jne.)

3.2 Kuvaus 1 kohdassa nimetystä tuotteesta

Alkuperänimityksellä suojattu tuote on ekstra-neitsytoliiviöljyä, jota saadaan oliivipuiden (Olea europaea L.) hedelmistä. Pääasiallinen lajike on Hojiblanca (osuus yli 90 %). Sallittuja toissijaisia lajikkeita ovat Arbequina, Picual, Lechín, Tempranilla, Ocal, Campanil ja Chorruo. Tuotantomenetelmänä käytetään yksinomaan matalassa lämpötilassa tapahtuvaa fysikaalista tai mekaanista puristusta (kylmäpuristusta), joka ei muuta öljyjen kemiallista koostumusta. Näin tuotteessa säilyvät hedelmän maku, tuoksu ja ominaisuudet.

Väri: Voimakkaan vihreästä kellanvihreään sadonkorjuun ajankohdasta riippuen (BTB-asteikolla välillä 2/4–3/4).

Maku: Keskivoimakas hedelmäisyys, vivahteita mantelista ja vihreästä ruohosta. Karvaus ja mausteisuus, jotka molemmat ovat hyvin mietoja, ovat tasapainossa.

Aromi: Vihreän ruohon hedelmäinen aromi on vallitseva.

Fysikaalis-kemialliset ja aistinvaraiset ominaisuudet:

Happamuus: enintään 0,8 %

Peroksidiluku: enintään 0,2 meq O2/kg öljyä

Ultraviolettiabsorptio (K270): enintään 0,15

Kosteus: enintään 0,2 %

Polyfenolit (kofeiinihappo): vähintään 100 ppm, keskiarvo 350 ppm

Hedelmäisyyden mediaani (Mf): vähintään 3

Mausteisuuden mediaani: 1–3

Karvauden mediaani: 1–3

Virheiden mediaani (Md): 0

3.3 Rehu (vain eläinperäiset tuotteet) ja raaka-aineet (vain jalostetut tuotteet)

—

3.4 Erityiset tuotantovaiheet, joiden on tapahduttava yksilöidyllä maantieteellisellä alueella

Oliivien viljelyn ja tuotteen valmistuksen on tapahduttava 4 kohdassa yksilöidyllä maantieteellisellä alueella.

Siksi oliivipuiden leikkaus, oliivien korjuu, puhdistus, pesu, murskaus ja sekoittaminen sekä öljyn faasien erottaminen ja dekantointi on suoritettava yksilöidyllä maantieteellisellä alueella.

3.5 Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6 Tuotteen, johon rekisteröity nimi viittaa, merkitsemistä koskevat erityiset säännöt

Kaikissa suojatun alkuperänimityksen ”Aceite de Lucena” kattaman ekstra-neitsytoliiviöljyn pakkauksissa on oltava sääntelyneuvoston myöntämä vastaetiketti, jossa on maininta ”Aceite de Lucena”, logo ja sarjanumero, joka on kullekin pakkaukselle yksilöllinen.

4. Maantieteellisen alueen tarkka rajaus

Maantieteellinen alue sijaitsee Espanjassa Córdoban maakunnan eteläosassa ja käsittää seuraavat kunnat: Aguilar de la Frontera, Benamejí, Encinas Reales, Iznajar, Lucena, Montilla, Moriles, Monturque ja Rute sekä Puente Genilin kunnan itäosa Genil-joen oikealla rannalla.

5. Yhteys maantieteelliseen alueeseen

Maantieteellisen alueen erityisyys

Luontoon liittyvät tekijät

Alueen kalkkikivipitoisessa maaperässä on runsaasti karbonaatteja. Maaperä on karua, ei kovin syvää ja orgaanista ainesta on suhteellisen vähän. Maaperän kalsiumpitoisuus on korkea, mistä syystä myös pH-arvo on korkea (6-8).

Keskimääräinen korkeus merenpinnasta vaihtelee 171 metrin (Puente Genil) ja 800 metrin (Iznájar) välillä. Alueen korkeimmat kohdat sijaitsevat Subbétican ylängöllä ja yltävät yli 1 200 metrin korkeuteen.

Ilmasto on välimerellinen: talvet ovat lauhkeita tai viileitä ja kesät kuvia ja kuumia. Maakunnan muista osista poiketen SAN-nimityksen ”Aceite de Lucena” tuotantoalueella mannerilmaston vaikutus on vähäinen.

Inhimilliset tekijät

Alueella tavanomaisesti käytetyn istutustiheyden ja puiden välisten etäisyyksien ansiosta oliivipuiden koko tuotantoalue saa riittävästi auringonvaloa. Lisäksi oliivipuita leikataan istutuksen, kasvun, hoidon ja siistimisen yhteydessä.

Sato korjataan yksilöidyllä maantieteellisellä alueella kypsyys- ja rasvatuotosanalyysien perusteella. Öljyistä tulee miedompia, koska polyfenolipitoisuus muuttuu. Samalla voidaan estää hedelmien putoaminen maahan itsestään.

Sadonkorjuu, kuljetus öljynpuristamoon ja oliivien puristaminen voidaan suorittaa keskimäärin yhden vuorokauden ja enintään 72 tunnin kuluessa.

Tuotteen erityisyys

Fysikaalis-kemialliset ominaisuudet

Happamuus: enintään 0,8 %

Peroksidiluku: enintään 0,2 meq O2/kg öljyä

Ultraviolettiabsorptio (K270): enintään 0,15

Kosteus: enintään 0,2 %

Polyfenolit (kofeiinihappo): vähintään 100 ppm,

keskimäärin 350 ppm.

Aistinvaraiset ominaisuudet

Hedelmäisyyden mediaani (Mf): vähintään 3

Mausteisuuden mediaani: 1–3.

Karvauden mediaani: 1–3.

Virheiden mediaani (Md): 0

Selkeitä mutta mietoja karvaita ja mausteisia makuja hyvässä tasapainossa.

Öljy saa miedon makunsa ja arominsa sekä omintakeisen mantelimaisen (”almendrado”) hedelmäisyytensä Hojiblanca-lajikkeesta, joka on pääasiallinen lajike ja siten määräävä tekijä alueella tuotettujen öljyjen koostumuksessa.

Alhainen happamuusprosentti, joka on aina enintään 0,8, yleensä 0,1–0,3.

Aistinvaraisessa arvioinnissa on havaittavissa vastaleikatun ruohon vihreän hedelmäinen aromi.

Öljyt ovat väriltään pääasiallisesti vihreitä.

Syy-seuraussuhde, joka yhdistää maantieteellisen alueen seuraaviin: tuotteen laatu tai ominaisuudet (kun kyseessä SAN) tai tuotteen erityislaatu, maine tai muut ominaisuudet (kun kyseessä SMM)

SAN-nimityksen ”Aceite de Lucena” tyypillisessä tuotantoympäristössä – jolle ovat luonteenomaisia keskikorkea sijainti, runsaasti karbonaattiyhdisteitä sisältävä kalkkipitoinen maaperä ja välimerellinen ilmasto – tuotettujen öljyjen polyfenolipitoisuus on korkea. Tämän tuloksena tuotteen aistinvaraiset ominaisuudet poikkeavat muista öljyistä: tuote on ovat selkeästi mutta miedosti mausteinen ja karvas.

Mausteisuus johtuu öljyjen fenolipitoisuudesta. Tätä monomeeriä muodostuu polyfenolipitoisuuden noustessa, ellei muodostuminen esty lämpötilan kohoamisen ja liian vedenkäytön vuoksi tuotantovaiheessa.

Karvaus taas johtuu aglykonista, jota muodostuu polyfenolien hajotessa. Korkea polyfenolipitoisuus edistää siten aglykonin muodostumista.

Oliivilajikkeet, jotka SAN-nimitys ”Aceite de Lucena” kattaa ja joita viljellään mainitulla tuotantoalueella, eroavat muista lajikkeista siten, että niiden korkean kokonaispolyfenolipitoisuuden ansiosta niistä voidaan tuottaa mietoja öljyjä, jossa mausteisuus ja karvaus ovat hyvässä tasapainossa.

Lucenan alueen viljelykäytännöt, erityisesti varhainen sadonkorjuu, kylmäpuristus ja oliivien nopea käsittely niiden korjuun jälkeen vaikuttavat alueella tuotetun oliiviöljyn happamuuteen ja aistinvaraisiin ominaisuuksiin. Etupäässä näiden käytäntöjen vuoksi öljyjen happamuus on alhainen.

Varhaisen sadonkorjuun myötä muodostuu trans-2-heksenaalialdehydiä, joka antaa öljylle vihreän ruohon aromin. Edellytyksenä on kuitenkin, että korjuu tapahtuu varovaisesti, tasaisessa lämpötilassa ja käyttäen vain vähän vettä.

Varhain korjattujen oliivien öljyn väri on voimakkaan vihreä. Mitä myöhemmin oliivit korjataan, sitä keltaisempi, lähes kellanvihreä, öljy on.

Tuote säilyttää aistinvaraiset ominaisuutensa, jos se kylmäpuristetaan, valmistuksessa käytetään vain vähän vettä ja öljy säilytetään tarkoituksenmukaisissa täysin inerteissä astioissa.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://juntadeandalucia.es/export/drupaljda/Pliego_Aceite_de_Lucena_modificado.pdf

(1) EUVL L 179, 19.6.2014, s. 17.